**Dmytro Anatolijovytš Tšyhrynskyi** (ukr. Дмитро Анатолійович Чигринський, s. 7. marraskuuta 1986 Izjaslav, Ukrainan SNT, Neuvostoliitto) on ukrainalainen jalkapalloilija, pelipaikaltaan keskuspuolustaja. Hän edustaa Šah’tar Donetskia ja Ukrainan maajoukkuetta.

Seurajoukkueura
---------------

Tšyhrynskyi aloitti jalkapalloilun Karpaty Lvivissä ennen siirtymistään Šah’tar Donetskiin 14-vuotiaana. Ukrainan valioliigassa hän debytoi 17-vuotiaana 19. kesäkuuta 2004 ottelussa Metalurh Zaporižžjaa vastaan ja Mestarien liigassa kuukausi 18-vuotissyntymäpäivänsä jälkeen 7. joulukuuta 2004 ottelussa Barcelonaa vastaan.

Kauden 2005–2006 alkupuoliskon ajaksi Tšyhrynskyi lainattiin Metalurh Zaporižžjaan, josta palattuaan hän vakiinnutti asemansa Šah’tarin puolustuksessa. Hän oli avauskokoonpanossa joukkueen voittaessa Ukrainan cupin vuonna 2008 ja UEFA Cupin vuonna 2009. Ukrainan valioliigan mestaruuden hän saavutti Šah’tarin kanssa vuosina 2006 ja 2008.

Elokuussa 2009 Tšyhrynskyi siirtyi pitkällisten neuvottelujen jälkeen 25 miljoonan euron kaupassa edelliskaudella triplamestaruuden voittaneeseen espanjalaiseen Barcelonaan, jonka kanssa hän teki viisivuotisen sopimuksen. Viimeisen ottelunsa Šah’tarin riveissä hän pelasi 28. elokuuta UEFA Super Cupissa juuri Barcelonaa vastaan.

Tšyhrynskyi debytoi Espanjan korkeimmalla sarjatasolla Primera Divisiónissa 12. syyskuuta 2009 ottelussa Getafea vastaan. Hän saavutti joukkueen kanssa Espanjan liigamestaruuden ja seurajoukkueiden maailmanmestaruuden, mutta ei kuulunut valmentaja Josep Guardiolan luottopelaajiin ja pelasi kauden aikana vain 14 ottelussa kaikki kilpailut mukaan lukien. Kauden päätyttyä hän palasi 15 miljoonan euron kaupassa takaisin Šah’tariin.

Maajoukkueura
-------------

Tšyhrynskyi kuului Ukrainan alle 21-vuotiaiden maajoukkueen kokoonpanoon vuoden 2006 EM-kilpailuissa, joissa joukkue ylsi loppuotteluun. Hänet nimettiin turnauksen tähdistöjoukkueeseen. Tšyhrynskyi kutsuttiin myös Ukrainan maajoukkueen kokoonpanoon muutamia päiviä myöhemmin alkaneisiin vuoden 2006 MM-kilpailuihin, joissa hän ei kuitenkaan pelannut minuuttiakaan. Hän oli nuorin kisoihin valittu pelaaja.

Ensiesiintymisensä Ukrainan maajoukkueessa Tšyhrynskyi teki lopulta 7. helmikuuta 2007 ystävyysottelussa Israelia vastaan. Vuoden 2008 EM-kilpailuiden karsinnoista lähtien hän on ollut Ukrainan runkopelaajia.

Saavutukset
-----------

* Ukrainan valioliiga: 2005–2006, 2007–2008
* Ukrainan cup: 2007–2008
* Ukrainan supercup: 2008
* UEFA Cup: 2008–2009
* Primera División: 2009–2010
* Seurajoukkueiden maailmanmestaruus: 2009

Lähteet
-------

1. 1 2  Чигринський Дмитро Анатолійович Федерації футболу України. Viitattu 25.8.2009. (ukrainaksi)
2. ↑  Aghahowa earns Shakhtar consolation  7.12.2004. UEFA. Viitattu 25.8.2009. (englanniksi)
3. ↑  Кубок України їде у Донецьк!  7.5.2008. Федерації футболу України.  Arkistoitu 17.9.2016. Viitattu 25.8.2009. (ukrainaksi)
4. ↑  Jadson the difference as Shakhtar triumph  20.5.2009. UEFA. Viitattu 25.8.2009. (englanniksi)
5. ↑  Chigro firma por cinco años  30.8.2009. FC Barcelona.  Arkistoitu 4.9.2009. Viitattu 31.8.2009. (espanjaksi)
6. ↑  Chygrynskyy: "Ha sido una situación inusual"  28.8.2009. FC Barcelona.  Arkistoitu 31.8.2009. Viitattu 31.8.2009. (espanjaksi)
7. ↑  Perfect debut for Chygrynskiy  12.9.2009. FC Barcelona.  Arkistoitu 26.5.2012. Viitattu 6.7.2010. (englanniksi)
8. ↑  Chygrynskiy completes move to Shakhtar  6.7.2010. FC Barcelona.  Arkistoitu 26.5.2012. Viitattu 6.7.2010. (englanniksi)
9. ↑  uefa.com’s Team of the Tournament  5.6.2006. UEFA. Viitattu 25.8.2009. (englanniksi)
10. ↑  Teams FIFA.  Arkistoitu 4.7.2009. Viitattu 25.8.2009. (englanniksi)
11. ↑  Youngest players FIFA.  Arkistoitu 20.11.2008. Viitattu 25.8.2009. (englanniksi)

Aiheesta muualla
----------------

* Kuvia tai muita tiedostoja aiheesta **Dmytro Tšyhrynskyi** Wikimedia Commonsissa

* Tšyhrynskyin esittely Ukrainan valioliigan sivustolla (Arkistoitu – Internet Archive) (ukrainaksi)
* Tšyhrynskyin esittely Ukrainan jalkapalloliiton sivustolla (ukrainaksi)

Ukrainan joukkue – Jalkapallon MM-kilpailut 2006
1 Šovkovskyi |
2 Nesmatšnyi |
3 Jatsenko |
4 Tymoštšuk |
5 Jezerskyi |
6 Rusol |
7 Ševtšenko |
8 Šelajev |
9 Husjev |
10 Voronin |
11 Rebrov |
12 Pjatov |
13 Tšyhrynskyi |
14 Husin |
15 Milevskyi |
16 Vorobei |
17 Vaštšuk |
18 Nazarenko |
19 Kalynytšenko |
20 Bjelik |
21 Rotan |
22 Sviderskyi |
23 Šust |
Valmentaja Bloh’in